b'\n_START_ARTICLE_\nValkoinen fosfori\n_START_PARAGRAPH_\nValkoinen fosfori on fosforin er\xc3\xa4s allotrooppinen muoto. Se koostuu neliatomisista P\xe2\x82\x84-molekyyleist\xc3\xa4. Se on pehme\xc3\xa4\xc3\xa4, vahamaista ainetta, jonka sulamispiste on 44\xc2\xa0\xc2\xb0C ja CAS-numero 12185-10-3. Se on hyvin reaktiivista ainetta, joka syttyy herk\xc3\xa4sti itsest\xc3\xa4\xc3\xa4n palamaan ja liukenee orgaanisiin liuottimiin. Se on hyvin myrkyllist\xc3\xa4 ja aiheuttaa iholla vaikeita palovammoja._NEWLINE_Valkoista fosforia on k\xc3\xa4ytetty muodostamaan savuverhoja tai merkitsem\xc3\xa4\xc3\xa4n ja osoittamaan kohteita. Fosforista voidaan tehd\xc3\xa4 palopommeja sekoittamalla valkoista fosforia ja kautsua._NEWLINE_Valkoista fosforia k\xc3\xa4ytettiin aikoinaan my\xc3\xb6s tulitikuissa, mutta ty\xc3\xb6suojelullisista ja turvallisuussyist\xc3\xa4 sen k\xc3\xa4ytt\xc3\xb6 t\xc3\xa4h\xc3\xa4n tarkoitukseen lopetettiin ja kiellettiin monissa maissa jo 1800-luvulla. Sen sijasta alettiin k\xc3\xa4ytt\xc3\xa4\xc3\xa4 huomattavasti v\xc3\xa4hemm\xc3\xa4n vaarallista punaista fosforia\n_START_SECTION_\nK\xc3\xa4ytt\xc3\xb6 savuverhona\n_START_PARAGRAPH_\nValkoinen fosfori on tehokkain tunnettu savunmuodostusaine, koska se imee ilmasta tarvittavat ainesosat. T\xc3\xa4st\xc3\xa4 syyst\xc3\xa4 pienehk\xc3\xb6 fosforim\xc3\xa4\xc3\xa4r\xc3\xa4 pystyy tuottamaan suuria m\xc3\xa4\xc3\xa4ri\xc3\xa4 savua, mist\xc3\xa4 on ymm\xc3\xa4rrett\xc3\xa4v\xc3\xa4sti hy\xc3\xb6ty\xc3\xa4 sotilask\xc3\xa4yt\xc3\xb6ss\xc3\xa4. Savu muodostuu hyvin nopeasti. Savuverhok\xc3\xa4yt\xc3\xb6ss\xc3\xa4 fosforin haittapuolena on se, ett\xc3\xa4 koska reaktio tuottaa l\xc3\xa4mp\xc3\xb6\xc3\xa4 ja koska l\xc3\xa4mmin ilma pyrkii nousemaan yl\xc3\xb6sp\xc3\xa4in, l\xc3\xa4htee valkoisella fosforilla muodostettu savu helposti nousemaan yl\xc3\xb6sp\xc3\xa4in muodostaen savupilareita, eik\xc3\xa4 savuverhoja.\n_START_SECTION_\nK\xc3\xa4ytt\xc3\xb6 ihmisi\xc3\xa4 vastaan\n_START_PARAGRAPH_\nItse savu ei ole erityisen myrkyllist\xc3\xa4 ja vaikka sen hengitt\xc3\xa4minen ei olekaan suotavaa, ei savu tyypillisesti aiheuta kuolemantapauksia sotilask\xc3\xa4yt\xc3\xb6ss\xc3\xa4. Fosforikranaatin sirpaleet aiheuttavat ihmisess\xc3\xa4 syvi\xc3\xa4 ja kivuliaita palovammoja. Palavaa fosforia on eritt\xc3\xa4in vaikea sammuttaa, sill\xc3\xa4 se palaa vedess\xc3\xa4kin. Ainoa tapa sammuttaa se on erist\xc3\xa4\xc3\xa4 paloalue hapesta, useimmiten k\xc3\xa4ytetty tapa on haudata se palamattomaan ja hapettomaan aineeseen kuten hiekkaan.\n_START_SECTION_\nLaillisuus sotilask\xc3\xa4yt\xc3\xb6ss\xc3\xa4\n_START_PARAGRAPH_\nYK:n "Sopimus er\xc3\xa4ist\xc3\xa4 perinteisist\xc3\xa4 aseista" kielsi napalmin ja muiden polttavien aseiden k\xc3\xa4yt\xc3\xb6n siviilihenkil\xc3\xb6it\xc3\xa4 vastaan vuonna 1980, mutta useat maat, mukaan lukien Ven\xc3\xa4j\xc3\xa4 ja Yhdysvallat ovat ratifioineet sopimuksen vain osittain ja pid\xc3\xa4tt\xc3\xa4v\xc3\xa4t itsell\xc3\xa4\xc3\xa4n oikeuden k\xc3\xa4ytt\xc3\xa4\xc3\xa4 polttavia aseita. 15. marraskuuta 2005 Yhdysvaltain hallitus my\xc3\xb6nsi Yhdysvaltain armeijan k\xc3\xa4ytt\xc3\xa4neen valkoista fosforia useamman kerran Irakin Fallujahissa linnoittautuneita kapinallisia vastaan. Ihmisoikeusj\xc3\xa4rjest\xc3\xb6 Human Rights Watchin mukaan Israel on k\xc3\xa4ytt\xc3\xa4nyt valkoista fosforia Gazan kaistalla muun muassa 2008/2009 ja Libanonissa._NEWLINE_Er\xc3\xa4\xc3\xa4t kriitikot ovat my\xc3\xb6s esitt\xc3\xa4neen n\xc3\xa4kemyksen, ett\xc3\xa4 valkoinen fosfori olisi kemiallinen ase, joiden k\xc3\xa4ytt\xc3\xb6 on kansainv\xc3\xa4listen sopimusten vastaista.'